 





Klubbhåndbok



Otra Fotball
[image: Et bilde som inneholder transport, luftfartøy

Automatisk generert beskrivelse]






















Innholdsfortegnelse


Otra IL og Otra fotball	3
Visjon, verdier og målsettinger	3
Organisering av Otra fotball	5
Rollebeskrivelser	7
Trenere, spillere og foresatte	13
Praktisk informasjon	19
























[bookmark: _Toc222427259]Otra IL og Otra fotball

Otra IL er en stor breddeklubb i Evje- og Hornnes kommune, sentralt i Setesdal. Klubben ble stiftet 1. juli 1960 i forbindelse med sammenslåingen av Evje og Hornnes kommune, og deres respektive idrettslag. To år senere ble også idrettslaget i Byglandsfjord innlemmet i Otra IL. Klubben har vanligvis rundt 1400 medlemmer, og omtrent 350+ av dem er aktive i Otra fotball. 
Otra IL er en breddeklubb som driver sportslige aktiviteter innen ti forskjellige undergrupper, der fotballen er den største. Otra fotball drives utelukkende på dugnad av foreldre, spillere og andre ressurspersoner som ønsker å gjøre en innsats for barn og ungdom i nærmiljøet. 

Alle medlemmer må betale en liten årlig kontingent på 100 kroner til hovedlaget Otra IL, og spillerne må også betale treningsavgift for deltakelse i fotballen. Otra fotball skal ledes til beste for alle spillere, og treningsavgiften skal gjenspeile faktiske kostnader ved drift. Treningsavgiften vil derfor være så lav som forsvarlig, og fastsettes på årsmøtet. I tillegg har Otra IL og Idrettsrådet i Evje- og Hornnes kommune tilbud om økonomisk støtte til medlemmer der det måtte være behov. I forbindelse med lave treningsavgifter forventes det at medlemmene og deres foresatte stiller opp og hjelper til på laget som trenere, lagledere, sjåfører, foreldrekontakter, publikum, mv. Alle medlemmer vil også få tildelt dugnadsvakter på vårcup og eller andre arrangementer. 

Otra IL er en breddeklubb som driver sportslige aktiviteter innen flere ulike idretter. Klubbens visjon er å utdanne dagens barn og unge gjennom idrettens trening og konkurranse, slik at de er forberedt på å takle livets skole med hensyn til psykiske, fysiske, tekniske, taktiske og sosiale utfordringer. Det innebærer å lære barn og ungdom til å ta ansvar og følelsen av å oppnå resultater gjennom samarbeid.  


[image: ]
(Verdigrunnlaget hentet fra Otra IL)

Otra fotball sine kjerneverdier er Begeistring – Likeverd – Fair play. Formål er å tilrettelegge og organisere fotballtilbudet til beste for barn, unge og voksne i Evje, Hornnes og Byglandsfjord. Det innebærer at klubben aktivt skal arbeide for å gi et kvalitetsforankret sportslig og sosialt tilbud til alle innbyggere som ønsker å spille fotball. Videre er det klubbens uttalte mål at så mange barn og unge som mulig skal spille fotball i Otra IL. Otra fotballs kjerneverdier bygger på NFF sin visjon for barne- og ungdomsfotballen – Flest mulig – Lengst mulig – Best mulig.  

Otra fotball har tre hovedmål som bygger på våre kjerneverdier. Det er kampen mot Utenforskap, Fair play, og kampen for kvinnefotballen. 
Utenforskap: Otra fotball arbeider for at alle skal bli inkludert og verdsatt i idrettsmiljøet. Det er derfor et særlig fokus på barrierer som økonomi, kultur, mobbing og uhelse for å nevne noen områder som medvirker til at barn og ungdom faller ut i utenforskap. Målet er å skape begeistring som deles hos alle barn og unge i vårt område.
Fair play: Dette handler om hvem vi er, og hva vi står sammen om. For Otra fotball betyr dette at vi konsekvent holder fokus på fair play i alle sammenhenger, slik at både egne spillere, trenere, dommere og motstandere opplever at det er trygt og godt å være med eller møte Otra fotball. 
Kvinnefotball: Kampen for like muligheter er viktig også i fotballen. I Otra fotball skal alle mennesker ha like muligheter, oppfølging og utvikling. Fotball handler aldri om kjønn, men interesse og engasjement. Det arbeiders derfor ekstra for å rekruttere jenter og kvinner som spillere og trenere. 

Samholdet i Otra fotball er nærheten, fellesskapet og miljøet som skapes av mennesker som samarbeider rundt en engasjerende aktivitet. Engasjementet er frukten av oppslutningen, relasjonene og entusiasmen som skapes i samspillet mellom klubben og barn, unge og foreldre/foresatte og andre voksenpersoner i nærmiljøet. Utvikling og idrettsglede skal i Otra fotball preges av åpenhet og god kommunikasjon, kompetanseutvikling hos trenere, kontinuerlig forbedring av klubbdrift, holdningsskapende arbeid og fair play. Otra fotball skal være en viktig samlingsplass for alle mennesker i nedslagsfeltet, med et ekstra fokus på grupper som vanligvis faller utenfor organisert idrett. Gjennom trygghet og et godt felleskap skal det skapes mestring og gode opplevelser i dag, og tilhørighet og engasjement i framtiden. Otra fotball ønsker å utvikle mennesker med gode holdninger og en oppførsel preget av høflighet og respekt i forhold til lagkamerater, trenere, ledere, motspillere og dommere. For å oppnå dette har klubben vedtatt egne spillervettregler, trenervettregler og foreldrevettregler. Disse er beskrevet senere i klubbhåndbok og i sportsplanen.

Otra fotball har lag fra 6 år og frem til seniornivå. Klubben ønsker å tilrettelegge for at spillere kan delta i allsidig idrettsutfoldelse. Det betyr at Otra fotball ønsker å samarbeide med de vanligste undergruppene i Otra IL om treningstider, slik at det er mulig å drive med flere aktiviteter samtidig for de yngste medlemmene i idrettslaget. I barnefotballen (frem til og med 12 år) følger lagene i Otra fotball et "likhetsprinsipp" innad i laget. Otra fotball har vedtatt en egen plan for turneringsdeltakelse. Målet er å skape en rettferdig og lik praktisering av slik deltakelse, samtidig som det skaper forutsigbarhet for spillere, trenere og foresatte. Lagene spiller seriespill fra 10 – års alder, og får tilbud om inntil 3. turneringer pr sesong. Otra fotball ønsker at lagene i ungdomsavdeling deltar i en felles turnering hver sommer – fortrinnsvis en uke for de eldste ungdommene, og langhelg for de yngre ungdommene. Dette for å styrke samhold og forenkle administrative oppgaver. 

Klubben har et mål om å ha lag i alle alderstrinn, men må i enkelte tilfeller slå sammen lag for at det tilbudet skal være av beste kvalitet. Otra fotball prioriterer hovedsatsingsområdene Utenforskap, Jentefotball og Fair play, og klubben har konkretisert dette med følgende målsettinger:
· Alle trenere knyttet til klubbens barne‐ og ungdomslag skal ha sertifisert trenerkompetanse fra NFF. Det skal rekrutteres inn kvinnelige trenere i alle nye lag hvis mulig. 
· Klubbens styre og utvalg skal til enhver tid følge kravene i Kvalitetsklubb (NFF).
· Klubben skal sørge for riktig informasjonsflyt til klubbens medlemmer og omgivelser.
· Det skal være like vilkår for alle uansett kjønn, legning, økonomisk bakgrunn, evner aller andre barrierer for deltakelse. 
· Fair Play, kampen mot utenforskap og kampen for jentefotefotball skal prege aktiviteter på og utenfor banen. Klubben skal være en ledende samfunnsaktør på holdningsskapende arbeid, og en trygg og inkluderende havn for alle. 

Klubbens lover og organisasjon

Klubbens lov finnes på hjemmesiden til Otra IL:

https://bloccontent.blob.core.windows.net/files/200000195/2399/2018/10/1/lovotrail-310316.pdf



Årsmøte

Årsmøtet er klubbens øverste myndighet, og avholdes hvert år i mars måned. Årsmøtet innkalles av styret med minst 14 dagers varsel direkte til medlemmene eventuelt på annen forsvarlig måte, herunder ved kunngjøring i pressen, eventuelt på klubbens hjemmeside. Innkalling kan henvise til at saksdokumentene gjøres tilgjengelig på hjemmeside eller på annen forsvarlig måte. Forslag som skal behandles på årsmøtet må være sendt til styret senest 1 uke før årsmøtet. Fullstendig sakliste og andre nødvendige saksdokumenter med forslag må være gjort tilgjengelig for medlemmene senest en uke før årsmøtet.

For å ha stemmerett og være valgbar på årsmøtet må man være fylt 15 år, vært medlem av Otra IL i minst én måned og ha oppfylt medlemsforpliktelsene. Ingen kan møte eller avgi stemme ved fullmakt. Ansatte i klubben har ikke stemmerett.

På årsmøtet skal det velges et styre og fastsettes et budsjett som inneholder alle hovedposter i resultatregnskapet.

Styret i Otra fotball har vedtatt at klubben skal oppfylle NFF sine vilkår som en «kvalitetsklubb». Dette innebærer blant annet at en del vilkår knyttet til klubbens organisasjon må være oppfylt - herunder at klubbens ansatte og frivillige ivaretar og fyller de anviste nøkkelroller med innhold. 

Styret

Styret i Otra fotball velges av årsmøtet og er gruppas høyeste myndighet mellom årsmøtene. Fotballstyret er likevel underlagt hovedstyret i Otra IL.  Styrets oppgaver og fullmakter fremgår i Klubbhåndboken til Otra IL punkt 9.6.1 (relevante punkter er presentert):

· Hver gruppe skal mellom årsmøtene ledes av et styre på minst 3
medlemmer: Leder og 2 styremedlemmer. Årsmøtet i idrettslaget kan, etter
innstilling fra gruppestyret, fastsette at styret i ei gruppe skal bestå av mer
enn 3 medlemmer. Dette vedtas i forbindelse med den årlige behandling av
organisasjonsplanen.
· Årsmøtet eller styret i gruppene bestemmer selv hvilke komitéer, råd og
utvalg gruppa ønsker å opprette for å ivareta gruppas oppgaver.
· Styremedlemmene i gruppestyrene innstilles av gruppenes årsmøte, men
velges av hovedlagets årsmøte. Gruppene oppfordres særskilt til å ivareta
reglene om kjønnsfordeling, jf. Lov for Otra IL § 5.
· Medlemmer til underkomitéer, råd og utvalg i gruppa velges på
gruppeårsmøtet eller utpekes av gruppestyret.
· Det er hovedstyret som leder og forplikter idrettslaget. Hovedstyret kan
gjennom særskilt instruks eller vedtak, gi gruppene fullmakt til å forplikte
laget innenfor instruksens/fullmaktens ramme.
· Gruppestyret er ansvarlig overfor gruppeårsmøtet og hovedlagets styre for
gruppas økonomi og aktivitet.
· Dersom innkjøp m.v. går vesentlig utover vedtatt budsjett, skal disse
godkjennes av hovedstyret.
· Gruppestyret skal legge fram årsmelding og budsjett for neste regnskapsår
for årsmøtet i hovedlaget til godkjenning.
· Gruppas årsmøte kan vedta aktivitets-/treningsavgift innen gruppa. Disse
midlene disponeres av gruppestyret.
· Gruppestyret skal behandle alle faglige/sportslige saker som gjelder gruppas
idrettsgrein. Aktiviteten må være i samsvar med de overordnede sportslige
retningslinjer som gjelder for hele idrettslaget (Otra-tréet m.v.).
· Gruppestyret skal informere hovedstyret om stevner og større
arrangementer, men selv stå for det tekniske arrangement. Gruppa avvikler
og ordner selvstendig de forskjellige idrettsarrangement innenfor den ramme
hovedstyret bestemmer.
· Gruppestyrene er beslutningsdyktige når et flertall av styremedlemmene er
møtt fram.
· Det skal føres referat fra alle styremøter i gruppene. Referatene skal arkiveres
på en forsvarlig måte.
· Innkalling til gruppas årsmøte foretas av gruppestyret med minst (7) dagers
varsel ved kunngjøring i pressen, eventuelt på Otra ILs internettside www.otrail.no.
· Gruppas årsmøte holdes hvert år i forkant av hovedlagets årsmøte, og senest
tre uker før hovedlaget.
· Gruppas årsmøte følger for øvrig bestemmelsene for årsmøtet i hovedlaget
mht innkalling, sakliste, stemmerett og valg.
· Det skal føres protokoll fra gruppeårsmøtet.

Styret 2026-27
	Leder 
Nestleder/Sportslig leder 
Styremedlem 
Kasserer/medlemsansvarlig 
Sponsor-/dugnadsansvarlig
Jentefotball-/cupansvarlig
Foreldrerepresentant
	Andreas Engebrethsen
Svein Birkeland
Ingrid Landsverk
Sven Olav Skjeggedal 
Gro Tove Sandnes
Maj Sjøvold
Jon-Edvard Uleberg	




Sportslige roller utenfor styret

Otra fotball har ikke et sportslig utvalg, men benytter seg av utvalgte personer utenfor fotballstyret til sentrale oppgaver. 

Følgende oppgaver fordeles utenfor fotballstyret:
· Fotball for alle - satsingen
· Materialforvalter
· Banemesteroppgaver
· Dommerkoordinator
· Trenerveileder og keeperansvarlig
Cupkomite

Cupkomiteen har ansvaret for planlegging og gjennomføring av Otra fotballs årlige vårcup. Komiteen møtes etter behov, og nyter ellers stor frihet i arbeidet. Formålet med Vårcupen er todelt. For det første er vårcupen en viktig inntektskilde som bidrar til å holde medlemskostnadene nede. I tillegg skal cupen fremme Otra fotball verdier og fokusområder. Komiteen svarer til styreleder og sportslig leder i fotballstyret. 

Cupkomite – 2026-27

Leder				Kristian Tønnesøl
Medlem			Gro Tove Sandnes
Medlem			Jannicke Bakke
Medlem			Jon Edvard Uleberg 

Følgende roller inngår i Otra fotballs organisasjon

Oppgaver/Instruks leder:

· Fastsette agenda for styremøter og lede møtene 
· Overordnet ansvar for utarbeidelse/videreutvikling av strategi og planer i klubben 
· Ansvarlig Kvalitetsklubb og FIKS 
· Hovedansvarlig for kontakt med fotballkrets, NFF og hovedlag  
· Overgangsansvarlig 
· Fair Play ansvarlig – koordinere tiltak klubben, og gjennomføre tiltak i klubben gjennom sportslig utvalg og klubbens trenere. 
· Klubbens pressekontakt i samarbeid med sportslig leder og daglig leder 


Oppgaver/instruks nestleder og sportslig leder:

· Nestleder er stedfortreder for styreleder
· Utvikling og implementering sportsplanen og andre retningslinjer for sportslig aktivitet 
· Rekruttering trenere og følge opp deres kompetanseutvikling
· Utvikling av sportslig kompetanse i klubben
· Innstille spillere til sone- og bylag
· Følge opp, bistå og veilede trenere og spillere
· Ledelsesansvar overfor andre med sportslige oppgaver
· Utarbeide treningstider
· Følge opp eller inneha rolle som dommerkoordinator



Oppgaver/instruks dommerkoordinator
· innebærer å rekruttere tilstrekkelig dommere, og tilby dem nødvendig utdanning. Videre skal dommere følges opp under kamp og gis kvalitetssikret veiledning.
· Holde god kontakt og godt samarbeid med: klubbens dommere, klubbens styre og administrasjon, lagledere og trenere, og fotballkretsen.
· Sammen med styret ha hovedansvaret for å rekruttere og beholde nok dommere i forhold til
· antall lag.
· Skal legge til rette for å tilby dommerkurs til dem som ønsker det, og følge opp og veilede
· disse i kamper.
· Skal ha ansvaret for å tilby dem som har ambisjoner og talent, videre oppfølging og
· etterutdanning i nært samarbeid med kretsen.
· Skal ha ansvaret for å påse at dommerne har en naturlig plass i klubbmiljøet på lik linje med
· spillerne.
· Skal ha ansvaret for å påse at utstyr til dommerne inngår i klubbens utstyrsavtale.
· Skal tilrettelegge treningsmuligheter for dommerne, gjerne sammen med klubbens lag, herunder også deltakelse på treningsleir.

Oppgaver/Instruks foreldrekontakt/dugnadsansvarlig:

· Delta på styremøter i fotballstyret
· Foreldrekontaktansvarlig – sende ut informasjon til foreldrekontakter
· Dugnadsansvarlig – skaffe dugnadshjelp til vårcup, samt kaker og lignende.
· Ansvar for avslutningsfest for 8-12 åringene (Evjemoen kino og scene)

Oppgaver/Instruks sponsoransvarlig:
· Delta på styremøter i fotballstyret
· Ansvar for sponsoravtaler på reklamebanner og eventuell reklame på klubbtøy.
· Fornye avtaler med nåværende sponsorer når disse avtalene utgår
· Forsøke å verve nye sponsorer
· Vedlikeholde bannere rundt banen. Henge opp nye og fjerne utgåtte avtaler
· Finne nye muligheter for å skaffe sponsorinntekter
· Holde oversikt over sponsoravtaler, beløp og utløpsdato
· Holde oversikt over at sponsoravtaler blir fakturert årlig, oversikt med avtalene leveres økonomiansvarlig for fakturering
Oppgaver/Instruks medlemsansvarlig:
· Delta på styremøter i fotballstyret
· Vedlikeholde oversikts-liste over trenere og foreldrekontakter for hvert enkelt lag
· Ansvar for at nye spillere og trenere blir meldt inn i Otra IL fotball via «klubbadmin»
· Avslutte spillere og trenere i «klubbadmin»
· Sende ut registrerte laglister hentet fra «klubbadmin» til trenere og foreldrekontakter for gjennomgang før fakturering av treningsavgifter
· Fakturere treningsavgifter, og følge opp purring på disse
Oppgaver/Instruks cup-ansvarlig:
· Hver høst presentere cup-opplegg med budsjett for neste år for styret. Styret vedtar endelig beslutning for cup-opplegget.
· Presentere vedtatt cup-opplegg for trenere og foreldrekontakter.
· Påmelding til alle cuper unntatt Vårcup skal foretas av cup-ansvarlig. Lagene henvender seg til cup-ansvarlig for påmelding.
· Holde oversikt over utgifter for hver enkelt cup.
· Ansvar for at deltakerne blir fakturert egenandel på cuper hvor dette er aktuelt. Fakturering fungerer bra i «minidrett», så sannsynligvis et samarbeid med ansvarlig for fakturering av treningsavgiftene. 
Oppgaver/Instruks økonomiansvarlig:

· Vervet innehas av medlemsansvarlig
· Godkjenne innkommende fakturaer i nettbank som blir lagt inn til betaling av Tony
· Fakturere sponsorer, med kopi til regnskap
· Holde vekslepenger til kiosk o.l
· Orientere om økonomien på styremøter, eller ved behov
· Utarbeide årsbudsjett til årsmøter
· Føre regnskap av inn og utbetalinger
· Holde kontroll på hvert lag sine inntekter og utgifter

Oppgaver/Instruks webansvarlig/sekretær:

· Delta på styremøter i fotballstyret
· Føre referat fra styre-, medlems- og andre aktuelle møter og publisere dette for offentligheten.
· Holde hjemmeside og Facebook side oppdaterte og aktuelle. Herunder sette opp en hensiktsmessig meny- og sidestruktur. 
· Publisere nødvendig dokumentasjon, planer og annen informasjon til medlemsmassen og offentligheten. 
· Lære opp trenere og lagledere til å bruke sine lagsider hvis de ønsker det
· Oppdatere sponsormodulen på fotballsiden ved behov
· Være pådriver for god informasjon og kommunikasjon innad i Otra fotball

Forutsetninger for vervet – Plikter å følge:
· Personopplysningsloven og andre lovverk som måtte gjelde for virksomheten
· Lov for Otra IL og Otra Ils «Klubbhåndbok» (organisasjonsplan)
· Etiske føringer og retningslinjer (Norges Idrettsforbund og Norges Fotballforbund) 
· Vedtak og avtaler gjort i fotballstyret eller hovedstyret i Otra IL
· Øvrige retningslinjer som gjelder for Otra fotballs virksomhet
· Instrukser fra web ansvarlig i Otra IL (daglig leder)
· Nødvendig opplæring blir gitt av daglig leder i Otra IL


Oppgaver/Instruks Fair play ansvarlig
· Oppgaven ligger under leders ansvar
· Gjøre forventninger til kampgjennomføring kjent hos alle klubbens lag
· Påse at Fair play er tema på trener-, spiller-, og foreldremøter
· Utarbeide og følge rutiner for håndtering av uønskede hendelser
· Gjøre alle medlemmer kjent med Otra Ils varslingskanal
· Gjøre Fair Play og klubbens verdier synlige på klubbens anlegg og klubbhus
· Påse at alle spillere i ungdoms- og seniorfotball, samt alle klubbens trenere, gjennomfører fotballens Fair play-kurs
Oppgaver/instruks Kvalitetsklubbansvarlig
· Oppgaven ligger under leders ansvar
· Være pådriver for å kommunisere hva Norges Fotballforbund legger i god kvalitet i klubbens planverk i praksis.
· Være klubbens overordnede kontaktperson mot krets og forbund på spørsmål knyttet til Kvalitetsklubb
· Følge opp de standarder som er satt i Kvalitetsklubb med tanke på implementering og etterlevelse av klubbens verdiarbeid i praksis.
· Sette kvalitetsklubbkonseptet på agendaen til styret slik at man etterlever de retningslinjene som er lagt
· Være pådriver for å knytte elementene i Kvalitetsklubb til den daglige aktiviteten i klubben
· Følge opp og utbedre eventuelle avvik fra kriteriesettet.
· Være ansvarlig og pådriver for gjennomføring av egenmelding i etterkant av sertifisering

Oppgaver/Instruks materialforvalter:
· Sørge for nødvendig lagsutstyr til sesongstart. Ha et system for utlevering og innsamling av lagsutstyret, og søke å redusere tap av utstyr så langt mulig
· Foreta nødvendig supplement av lagsutstyret gjennom sesongen
· Tildele lagene utstyrsskap på Idrettsbygget etter behov, og holde orden på hvem som disponerer skapene
· Tildele alle trenere nøkler til Idrettsbygget etter behov, unntatt utstyrsrommet 
· Se til at det er nødvendig fellesutstyr på plass i høvelig felleskasse før vintertreningene starter i Evjehallen, Evjetunhallen og eventuelt Otrahallen
· Se til at det er elektrisk ballpumpe på Idrettsbygget til enhver tid, og holde denne i stand
· Vaske fellesutstyr etter behov
Forutsetninger for vervet
· Otra IL fotball har pr. dato utstyrsavtale med Scan Trade (Umbro) i Vennesla.
 Utstyret bestilles hos og leveres gjennom Intersport Evje.
· Fotballstyret har pr. dato styrevedtak som gir materialforvalter fullmakt til å handle inn nødvendig utstyr inntil 10.000 kr på egenhånd. Er det behov for større innkjøp, skal fotballstyret konsulteres før kjøpet iverksettes.
· Det er kun materialforvalter og styrets leder som har fullmakt til å kjøpe utstyr for Otra IL fotball sin regning.
Hjelpemidler i arbeidet
· Eget utstyrsrom i 1. etasje i Idrettsbygget. Her skal bare materialforvalter og styreleder ha tilgang.
· «Dommergarderobe» med vaskemaskin i 1. etasje på Idrettsbygget.
· Eget utstyrsrom i klubbhuset.
· Kontaktperson i styret er styreleder.
Oppgaver/instruks trenerveileder: 

· Følge opp og kvalitetssikre trening og utdanning av klubbens trenere
· Holde kontakt med NFF og krets angående fagutvikling på trenersiden
· Hjelpe til på trening ved behov
· Bidra til å rekruttere nye trenere 

Oppgaver/instruks rekrutteringsansvarlig: 

· Arbeide for å rekruttere spillere til alle lag i Otra fotball
· Arbeide for å rekruttere trenere og foresatte til verv og i lag og styre i Otra fotball
· Planlegge, bekjentgjøre og gjennomføre trening forklubbens yngste lag i etterkant av høstferien året barna fyller 7 år, fram til en trenergruppe er etablert. 
· Bidra til sportslig leders arbeid med å nominere spillere til sone- og kretslag, tilby hospitering og ta grep for å opprettholde tilbud for alle lag. 

Oppgaver/instruks FIKS – ansvarlig:

· Forankring – påse at klubbens ledelse til enhver tid kjenner til alle påkrevde FIKS-oppgaver.
· Brukeradministrasjon - påse at klubben til enhver tid har personer i klubben med nødvendige ”tilganger” til FIKS.
· Brukeropplæring - påse at personer med tilgang til FIKS innehar riktig kompetanse til å utføre påkrevde oppgaver. Dette gjøres i samarbeid med fotballkretsen.
· Opprette brukertilgang til andre i klubben som trenger det (i hovedsak lagledere eller andre som er ansvarlig for elektroniske kamprapporter/opplasting av kamprapporter)
· Alle spilleroverganger
· Bistå medlemsansvarlig med vedlikehold av spilleroversikt - dvs. registrere spillere fra 12 år slik at de blir spilleberettiget og forsikret, sette inaktive de som ikke skal spille inneværende år
· Vedlikeholde oversikt over trenere, ledere, styret og andre med klubbfunksjoner så riktige personer til enhver tid er registrert med riktig info
· Sørge for at trenere får brukernavn og passord i FIKS
· Påmelding av lag til serien

[bookmark: _Toc111917675]Oppgaver/instruks anleggsansvarlig:
Otra fotball bruker disse anleggene til våre aktiviteter:

· EHbanen – kunstgressbane
· Evje stadion – gressbane
· Evje stadion – uteområdet rundt banene
· Idrettsbygget – Evje stadion
· Evje flerbrukshall
· Otrahallen
· Evjetunhallen
· Andre haller utenfor EH kommune
Det er bare på Evje stadion at Otra fotball har egne arbeidsoppgaver. Evje stadion er et kommunalt anlegg. Otra IL har avtale om vedlikehold av anlegget mot en godtgjørelse. Otra fotball har en del av Otra Ils ansvar etter avtalen (holde orden/plukke søppel m.v.), mot et mindre vederlag.

Evje gressbane
· Merke banen ved behov
· Rydde banen for søppel jevnlig
· Reparere småskader

EH - banen – kunstgress
· Slodde banen ved behov 
· Etterse skjøter og skader i kunstgresset, og melde fra om feil til EH kommune for reparasjon
· Melde fra til kommunen når tiden for etterfylling av gummispon nærmer seg
· Rydde søppel jevnlig, helst daglig
· Sjekke at reklamebannere henger på plass
· Sjekke jevnlig at mål og målnett er i orden
· Sjekke at fangnett er i orden
· Merke banen etter behov
· Sjekke ekstra nøye i god tid før Vårcup at alt er i orden med banen, og om nødvendig få på plass det som mangler
· Klargjøre banen til bruk etter vinteren, herunder eventuell snøbrøyting

Evje stadion – uteområdet
· «Uteområdet» er kort forklart området mellom vegen inn til Stjernebyen (vest), grusvegen forbi Trollbakken (nord), bak gressbanen (øst) og grushola i sør
· Otra IL (hovedlaget) har ansvar for gjødsling og større vedlikeholdsarbeider
· Vedlikeholdsansvaret til Otra fotball omfatter ikke Tufteparken og sandvolleyballbanene. Men også dette området bør holdes fritt for søppel m.v.

Idrettsbygget
· Idrettsbygget er kommunalt, og kommunen har vedlikeholdsansvar og vasker bygget
· Anleggsansvarlig bør sjekke med jevne mellomrom at det er ryddig i lagerrommet i 1. etasje

Hjelpemidler/rammer for arbeidet
· Slodd til kunstgressbanen kan trekkes etter plentraktor, eventuelt etter en lett bil (kjør forsiktig!)
· Drivstoff handles på egen Otra-konto på Esso Hornnes, eller hos YX Evje mot refusjon etter levering av kvittering for kjøpet til kasserer
· Ved problemer eller spørsmål i tilknytning til Idrettsbygget og kunstgressbanen, kontakt Evje og Hornnes kommune ved Odd Magne Strømstad

[bookmark: _Toc222427263]Trenere, spillere og foresatte
Generelt

Alle som påtar seg verv som trener eller lagleder i Otra fotball skal levere gyldig politiattest til klubbens administrasjon. De som innehar disse vervene forplikter seg også til å følge klubbens interne bestemmelser som er nedfelt i Klubbhåndbok, Sportsplan og generell Fair Play. Klubben oppfordrer at alle lag gjennomfører undervisningsprogrammet Fair Play Skolen i regi av NFF.
Alle lag i Otra fotball skal organiseres i henhold til gjeldende sportsplan, og alle trenere/resurspersoner rundt laget skal ha lest den. Det er klubben som er «eier» av lag.

Foreldre/foresatte er en svært viktig ressurs for alle lagene, og det er viktig at flest mulig involveres så tidlig som mulig i driften av laget. Tilhørighet er viktig også̊ for foreldre/foresatte!

Trenere og lagledere fungerer som forbilder for barn og ungdom. Spillerne påvirkes av oppførselen til trener og laglederteamet, derfor er det viktig at de er bevisste sine handlinger. Hverken trener(e) eller lagleder bør ta avgjørelser på̊ vegne av laget uten å ha konferert med hverandre på̊ forhånd. De har viktige funksjoner i laget og må̊ derfor samarbeide tett. 

En person kan gjerne ha flere funksjoner/roller i laget, men det er ikke ønskelig at lag styres av enkeltpersoner. Det kan skape konflikter, i tillegg til at belastningen på̊ denne personen over tid vil bli for stor. En bør også̊ unngå̊ at de ulike funksjonene i lagledelsen innehas i samme familie da dette kan skape utfordringer i forbindelse med en eventuell konflikt mellom spillere, og mellom spillere og trenere.

I barneidretten kan ansvaret mellom trener(e) og foreldrekontakt fordeles litt etter behov, mens oppgavefordelingen i ungdomsidretten blir mer tydelig og arbeidsoppgavene flere. I ungdomsidretten skal trenerens fokus være på det sportslige, mens foreldrekontakten har ansvar for det administrative i laget.

Under kamp representerer trener klubben og er derfor iført riktig klubbtøy slik at de er lett gjenkjennelige.

Trenerrollen

Treneren er den som i første rekke representerer Otra fotball overfor foreldre/foresatte og andre lag og miljøer. Det er derfor av stor betydning at trenerne viser en god sosial og sportslig holdning og respekt for Otra fotball sine retningslinjer overfor egne spillere, motspillere, dommer, motstandernes trenere/lagledere og foreldre/foresatte. Trenere og lagledere vil alltid fremstå som eksempler for spillere i klubben. Gode holdninger hos trenere og lagledere vil lett smitte over på både spillere og foreldre/foresatte. Trenere skal sette fokus på Fair Play, både på og utenfor banen. Trener for det enkelte lag har sportslig ansvar for å lede laget i trening og kamper, etter de retningslinjer som er nedfelt i sportsplanen. Trener skal samarbeide med foreldrekontakter og sammen med dem arrangere et foreldremøte i starten av sesongen. Otra fotball er en breddeklubb som skal inkludere alle, og trenere må utvise raushet og klokskap ved laguttak, spilletid og spillerutvikling slik at flest mulig blir spillere lengst mulig.

Sportslig leder sammen med trener/lagleder bestemmer nivåpåmelding av lag i kretsserien. 
Klubben i dialog med trenere kan sette sammen lag på tvers av alder for å dekke inn visjonen om lag i alle aldersklasser. Oppnåelse av jevnbyrdighet i nivå er en målsetting for nivåpåmeldingen. Trener/lagleder har selv ansvar for eventuell flytting av eget lags kamper, og melde fra til administrasjonen om dette. Dommeransvarlig har ansvar for å skaffe dommer til lagets hjemmekamper, i de kampene der kretsen ikke har satt opp dommer. Klubben forsøker å rekruttere interne dommere til hjemmekamper hvor kretsen ikke setter opp dommer. Dette kommuniseres i så fall til trenere. 
Otra fotball har vedtatt følgende trenervettregler:

· Vær presis, møt forberedt på kamp og trening. Kle deg i passende treningstøy. Klubbens klubbtøy skal brukes på kamp så sant det er praktisk mulig.
· Sørg for et kvalitetssikret opplegg til hver trening, tilpasset aldergruppen og ut fra retningslinjer i klubben og NFF.
· Vær nøye med oppvarming og uttøying.
· Husk at det viktigste er at spillerne trives og har det gøy sammen. For spillerne er god trening målbar i smil og trivsel.
· Gi oppmuntring uten å se på resultatene.
· La alle få delta. Alle skal tas vare på ut fra sine forutsetninger.
· Vær et godt forbilde for utøverne i forhold til motstandere, dommere og dommeravgjørelser.
· De sportslige ferdighetene utøverne lærer av deg, kan bli brukt i noen få år. Holdninger de utvikler i forhold til seg selv og andre, vil kunne vare hele livet ut.


Spillervettregler

Spillere i Otra fotball er representanter for klubben på trening, kamper og reiser. Klubben har vedtatt følgende spillervettregler:

· Møt alltid på trening for å trene, ikke for å bli trent
· Det man gjør på trening, gjør man også i kamp. Derfor: innsats på trening = innsats i kamp
· Vis respekt og følg beskjeder som du får av trenerne
· Vær aktivt med på å skape et lag med godt miljø og høy toleranse
· Gi hverandre ros og motiver til innsats
· Delta i veiledning av medspillere – vis vilje til samarbeid
· Snakk med og til hverandre – ikke om hverandre
· Vær klar til trening i god tid
· Ha på riktig tøy tilpasset vær og årstid
· Klubbens kampdrakt SKAL brukes på kamp
· Ha på leggebeskyttere og riktige sko
· Ha med vannflaske på trening og kamp – det er viktig å få i seg nok væske
· Mat og drikke er riktig før og etter trening og mat bør inntas 30 – 60 minutter etter trening
· Møt på trening hvis sykdom/skade ikke forverres av fremmøte
· Hold deg hjemme dersom du har feber eller smittsom sykdom
· Spillere som ikke møter på trening, er selv ansvarlige for å få med seg beskjeder som ble gitt på trening
· Ta ansvar for klubbens utstyr, få på plass baller, kjegler og vester etter trening (trener/lagleder er ikke ryddehjelp for dere)
· Garderober og baner skal forlates ryddig etter trening og kamp – både hjemme og borte

Foreldrekontakt

Alle lag frem til og med 17 år skal ha minst en foreldrekontakt. Foreldregruppen har ansvar for å rekruttere og velge foreldrekontakten, og avtroppende foreldrekontakt må påse at ny foreldrekontakt blir rekruttert. Klubben melder ikke på lag i serien uten at foreldrekontakt er etablert. Foreldrekontaktens viktigste roller og oppgaver er dels å være et bindeledd mellom lagets trenere, klubb og foreldre, og dels å være en rådgiver, diskusjonspartner, ressursperson for lagets trenere. Spesielt på lag med eksterne trenere vil foreldrekontakter ofte fange opp informasjon fra skole og nærmiljø som kan være relevant å videreformidle til trener. Foreldrekontakten har også praktiske oppgaver som å innkalle til foreldremøter, utarbeide kjørelister, organisere dugnader, utarbeide lister for kampverter, delta i praktiske forberedelser til reiser, turneringer og cuper.

Kampvert

I forbindelse med kamper hvor Otra fotball er hjemmelag skal det oppnevnes minst 2 kampverter. Dette bør være foreldre som ikke er trenere for laget. Kampvertene skal ha på seg overtrekksvester.

Instruks kampverter:

	Før Kampen
	Under Kampen
	Etter kampen

	
• Ønske begge lag, dommer(e) og tilskuere velkommen og oppfordre til positivitet under kampen. Tilskuere skal stå på motsatt side av lagene og godt utenfor sidelinjen.
• Delta på Fair play-møtet sammen med dommer(e) og begge lags trenere.
• Ha kjennskap til hvor klubbens hjertestarter er og ha telefon for å ringe 113.

	
• Oppfordre til positivitet blant tilskuerne.
• Være tilgjengelig for dommeren underveis i kampen og i pausen.
• Håndtere eventuelle uønskede hendelser i henhold til klubbens retningslinjer.

	
• Takke begge lag og dommer(e) for kampen.
• Melde ifra til Fair play-ansvarlig eller annen kontaktperson i klubben hvis det oppstod uønskede hendelser før, under eller etter kamp.




Foreldre/foresatte

Otra fotball er en breddeklubb, der foreldre/foresatte er en stor og nødvendig ressurs som klubben er helt avhengig av. I barne- og ungdomsfotball må foreldre/foresatte ta trener-/laglederansvar, for at klubben skal kunne gi et tilbud i disse årsklassene. Som foreldretrener er det viktig å huske at man først er trener for hele laget – og deretter far/mor for eget barn. Klubben er videre avhengig av at foreldre/foresatte bidrar med transport til klubbens bortekamper i alle årsklasser. Det forventes også at foreldre/foresatte stiller opp til dugnad i forbindelse ved ulike arrangementer i løpet av året.  

Mange foreldre/foresatte har sin første kontakt med klubben som tilskuere, uten selv å ha hatt befatning med sporten. For at alle skal et felles utgangspunkt som tilskuere, har Otra fotball vedtatt følgende foreldrevettregler:

Foreldrevettregler:
· Møt frem til trening og kamper – barna ønsker det. 
· Still deg på motsatt side av trenere og spillere under kamp for å vie din fulle oppmerksomhet til det som skjer på banen. 
· Hjelp barnet ditt til å tåle både seier og tap.
· Gi oppmuntringer til alle spillerne under kampen.
· Gi oppmuntring i både motgang og medgang – ikke gi kritikk.
· Husk at det er barnet ditt som spiller fotball, ikke du.
· Husk at det er trener, og ikke foreldre, som har ansvaret for barna under trening og kamp.
· Respekter treneres og lagleders bruk av spillere. Dersom du etter kamp skulle ha synspunkter på kampledelse, disposisjoner eller lignende, ber vi om at det går 24 timer før du tar kontakt. Klubben vil understreke viktigheten av at slike ting får modnes en tid. Klubben foretrekker at tilbakemeldinger skjer skriftlig.
· Vis respekt for det arbeidet klubben gjør – tilby din hjelp. Det er mange oppgaver som ikke krever at man har fotballfaglig kompetanse. Møt opp på foreldremøter.
· Støtt dommeren –aldri kritiser dommeravgjørelser.
· De sportslige ferdighetene utøverne lærer kan bli brukt i noen få år, holdningene de utvikler i forhold til seg selv og andre vil kunne vare hele livet.
· Stimulere og oppmuntre ditt barn til å delta – ikke press det.
· Spør om kampen var morsom og spennende – ikke bare om resultatet.
· Sørg for riktig og fornuftig utstyr – ikke overdriv.
· Du er i likhet med trener, lagleder og øvrige støtteapparat et forbilde for barna.
· Vi står sammen om Fair Play – det handler om respekt. 


Informasjon til nye trenere

Vi setter stor pris på at du vil ta på deg et verv som fotballtrener i Otra fotball. Det betyr veldig mye for barn og unge i bygda at det er et godt og trygt fritidstilbud.
For at oppstarten skal gå så greit og problemfritt som mulig, vil vi gi litt informasjon om aktiviteten i gruppa. Se også vår hjemmeside: https://fotball.otrail.no/.

Aktiviteten
Det er til enhver tid mellom 17 – 20 lag i Otra fotball, samtidig som 35-45 trenere og foreldrekontakter er engasjerte for å drive aktivitetene rundt disse lagene. Det er ca. 300 aktive fotballspillere, og omtrent 50-60 voksne engasjerte i ulike verv i klubben. 

Styret
Fotballstyret har det overordnede ansvar for driften av Otra fotball. Herunder er det styret
som engasjerer trenere til alle lag. Styret består av leder, sportslig leder/nestleder i styret, sponsorsjef, Kasserer/medlemsansvarlig, dugnadsansvarlig/foreldrekontaktansvarlig, Sekretær og cupansvarlig/jentefotballansvarlig. 

Overordnede retningslinjer for sportslige aktiviteter
Otra fotball har utarbeidet og vedtatt en sportsplan som legger føringer for trening og spill i de fleste aldergrupper. Det forutsettes at trenere setter seg inn i denne i forkant av arbeidet. For annen praktisk informasjon anbefales klubbhåndboken. Både sportsplanen og klubbhåndboken finnes på nettsiden – otrail.no/fotball. Her kommer likevel et kort sammendrag av det viktigste. 

Trening og utstyr
Laget ditt bør trene minst én gang i uka fra oppstart om vinteren fram til sommerferien. Etter
sommerferien bør dere starte opp igjen senest ved skolestart, og trene minst til ut i oktober/november en gang. Hvis laget deltar i seriespill, er det naturlig å holde på med treninger til kampene er ferdigspilte. Hvis dere vil trene flere ganger i uka, er det naturlig å begynne litt forsiktig om vinteren og kanskje trappe litt ned utover på høsten. Dette er av hensyn til at det skal være mulig for barna å være med på flere idretter. Vi oppfordrer til at barna driver allsidig idrett så lenge som mulig, og samarbeide med andre idretter for å legge til rette for trening.

Aktuelle treningssteder om vinteren er i hovedsak Evje flerbrukshall, Otrahallen og Evjetunhallen. Kunstgressbanen blir ikke brøytet om vinteren. I sommerhalvåret er det kunstgressbanen eller gressbanen ved Evje stadion som er treningsstedet
Sportslig leder sender før treningsstart ut all nødvendig informasjon om hvordan laget ditt kan få tildelt treningstid. Ansvarlig for tildeling av treningstider er også sportslig leder. Det må ikke igangsettes treninger i Otra IL sitt navn før dette er klarert med denne.

Til vintertreningene vil det være lagt ut nødvendig lagsutstyr (fotballer, merkehatter, markeringsvester m.v.) i våre haller. Utstyret vil normalt være innelåst i kasse el. Kode til hengelås
eller nøkkel fås hos materialforvaltere Ellen Skjeggedal og Maj Sjøvold. 
Til treningene utendørs på Evje stadion, evt. på Hornnes, vil alle lag få sitt eget lagsutstyr, og et sted
(skap el.) å lagre dette mellom treningene.
Det gjelder pr. dato ikke en bestemt dato for når laget ditt må komme i gang med treningene. Noen
velger å begynne rett etter nyttår. Andre lag, gjerne de minste, venter til litt ut på vinteren.
Oppstarten bør uansett være i god tid før dere eventuelt skal begynne seriespill.

Seriespill
Vi anbefaler å vente litt med seriekamper de første årene etter oppstarten med laget. Det blir mye
kjøring til bortekamper. Tiden kan da mer effektivt brukes til trening og deltakelse i noen cuper. Men
fra og med 10-årsalder bør barna komme i gang med jevnlige kamper mot andre lag.
Fotballstyret sender i god tid før fristen for påmelding av lag i seriespill går ut, all nødvendig
informasjon om hvordan påmelding skal skje. Selve påmeldingen foretas av påmeldingsansvarlig i
styret, for tida Andreas.
Seriespill er normalt om lag én kamp i uka mai-juni og august-oktober.
Otra fotball holder spilletrøyer og shorts til alle lag (gul overdel og svart shorts). Medlemmene må selv kjøpe gule strømper. Utstyret blir utlevert ved henvendelse til materialforvalter.

Cup
Fotballstyret har vedtatt et eget cupreglement. Det er et tilbud til alle lag, og gir en god
indikasjon på hva hvert lag kan forvente i støtte fra fotballstyret. Du finner cup-opplegget i
«Klubbhåndboka» på fotballsida. Ved videre spørsmål og påmelding til cup henvises det til Cup-ansvarlig i sportslig utvalg Maj Sjøvold. Hennes e-post er majsjov13@gmail.com. 

Medlemsregistrering
Fotballstyret må ha oversikt over hvem som er medlemmer til enhver tid. Det er viktig bl.a. av hensyn
til forsikring og rettferdig innkreving av treningsavgifter. Laget ditt må derfor føre navnelister, og
levere dem til medlemsansvarlig Svenn Olav Skjeggedal snarest mulig etter oppstart. Endringer i løpet av året meldes også til han. Hans e-post er svennolavs@gmail.com. 

Foreldrekontakt
Alle lag skal velge en foreldrekontakt og en vara til å bistå med praktiske oppgaver. Vi har utarbeidet en arbeidsbeskrivelse for FK, som du kan finne i «Klubbhåndboka» på fotballsida, eller få tilsendt på
forespørsel. Dere må gjerne avtale avvikende arbeidsfordeling i laget, hvis det passer bedre.

Foreldremøter
Det er viktig, og vil erfaringsmessig bety veldig mye for det sosiale miljøet rundt laget, å opprette god
kontakt med foreldre/foresatte til barna. Dere bør gjennomføre et foreldremøte så fort som mulig
etter oppstart med trening hver vinter. I tillegg kan det være ett foreldremøte i sommerhalvåret, og ellers etter behov. På det første møtet er det naturlig å velge FK, jf. forrige punkt.

Sesongavslutning
Det er felles sesongavslutning for alle lag innen rimelig tid etter sesongslutt. Avslutningen vil normalt
være i Evjemoen kino for barnefotballen og lagvis for eldre lag. Informasjon blir gitt i god tid til alle lag.

Møterom
Otra IL har overtatt Agder Energi-bygget ved Evje stadion til klubbhus for hele idrettslaget. Otra fotball vil leie kontor her, og ellers ha tilgang til kantine, møterom og
lagerplass m.v. Her vil dere f.eks. kunne gjennomføre foreldremøter eller spillermøter. Booking av møterom hos daglig leder i Otra IL Tony Halsall. Hans e-post er tony@otrail.no.

Lønn for strevet?
Ingen fotballtrenere i Otra IL får noen direkte lønn for vervet. Alle vil få en ny treningsdress med
jevne mellomrom, og eventuelt noe annet utstyr som vi kan skaffe rimelig gjennom utstyrsavtale
med Intersport Evje/Scan Trade. Vi dekker også selvsagt deler av kursutgifter m.v. i forbindelse med
ønsket skolering i trenervervet.
Lønnen er med andre ord ikke i kontanter, men i form av den fantastiske gleden som barna og
ungdommene viser når de er på fotballbanen sammen med deg!
Takk for at du vil bidra!
Vi håper denne korte informasjonen kan være til litt hjelp for deg i oppstarten. Kom gjerne med
innspill til spørsmål som bør dekkes i senere utgaver av brevet. Så får nye trenere en enda
enklere start.
Før kampene starter hver vår gjennomføres trenermøter med alle trenere, med
en gjennomgang av mange praktiske spørsmål som gjelder gjennomføring av sesongen. Der vil du
også kunne få mye nyttig info om hvordan aktivitetene i Otra fotball foregår. Undertegnede,
styreleder Andreas, kan dessuten kontaktes – når som helst – for spørsmål av ethvert slag.
Tusen takk igjen for at du vil gjøre en innsats for barn og unge i bygda. Vi i fotballstyret skal gjøre vårt
aller beste for å støtte og hjelpe deg i vervet som trener.

Beste hilsen fotballstyret v/Andreas

Praktisk informasjon

Presentert i alfabetisk rekkefølge

Bruk av EH-banen

Generell anmodning

Hjelp oss å holde anlegget i orden. Vi spiller hverandre gode!
Bane med sikkerhetssone (innenfor gjerdet) er forbeholdt fysisk aktivitet, trening og leik. 
Annen aktivitet henvises til andre steder i det vakre stadionområdet.

Ordensregler

Vis hensyn til andre, normalt god folkeskikk og forlat gjerne banen i bedre stand enn når du kom! 
Søpla skal i søppeldunkene og tomflaskene i flaskedunken! Det samme gjelder tape, brukte isposer og annet avfall etter trening og kamp.
Røyking, snus, tyggegummi, spytting, sykler, mopeder, hunder, hester o.l. har ingenting på gressteppet å gjøre. Husk at røyking er forbudt på norske idrettsanlegg. 
Barnevogner er hjertelig velkommen, men bes trillet på asfalten rundt banen.
Rengjør skitne sko på utsiden av banen, unngå å dra med jord og skitt inn på spilleflaten.
Sko med skruknotter og piggsko (for friidrett) er ikke tillatt på banen. Bruk sko med faste knotter eller joggesko.
Banen skal ikke brukes når den er dekket av snø.
Personer eller lag som ikke respekterer ordensreglene blir bortvist.

Prioritering:

I prioritert rekkefølge; terminfestet kamp, organisert trening, vedlikehold, fri trening.
Ved kollisjon henvises aktivitet med lavere prioritet til gressbanen hvis den er åpen.

Ledige tider:

På ledige tider er anlegget åpent for fri trening for alle.

Toalett:

Toalett i Idrettsbygget, 1. etg., inngang mot banen.
Toalett er normalt bare åpent ved organisert trening og kamp.

Forsikring

Alle som har betalt kontingent og treningsavgift til Otra fotball er dekket av NIFs kollektive forsikringsavtaler.  Alle barn som er medlem av lag tilsluttet Norges idrettsforbund og olympiske og paralympiske komité (NIF) eller som deltar i organisert aktivitet i klubbens/lagets regi er forsikret gjennom Gjensidige barneidrettsforsikring.
For forsikringsavtalen gjelder vilkår for Idrettsforsikring og de generelle vilkår, så fremt disse ikke er fraveket i bestemmelsene nedenfor. Forsikringen omfatter barn til den dato de fyller 13 år. Forsikringspremien betales av NIF.
Fra og med 13 år kalles denne Lagsforsikring. Det er klubbens ansvar at spillerne har gyldig forsikring. Spilleren må̊ da være registrert i FIKS inneværende sesong. Alle klubbens aktive (registrert i FIKS) - herunder trenere, ledere og dommere er dekket av Grunnforsikringen. Mer informasjon om forsikringen ligger på̊ http://www.fotballforsikring.no

Informasjon og kommunikasjon

Hoopit er den viktigste kommunikasjonskanalen. Her har vært lag sin egen side, der trening, kamp, kjøring, dugnad og annet planlegges og annonseres.  

Nettsiden www.fotball.otrail.no er også en informasjonskanal. Her finnes statisk informasjon som:
• Kontaktinformasjon til alle ledere i Otra fotball
• Sportsplan
• Klubbhåndbok
• Annen informasjon

Otra fotball har egne sider på Facebook og har derfor besluttet følgende nettvett-regler:
Her på klubbens hjemmeside/Facebook og på de ulike lagsidene vil det publiseres bilder fra klubbens ulike aktiviteter. Vi ber våre trenere/foreldrekontakter til å orientere spillere og foreldre i forkant av sesongen om man vil publisere bilder av lagets aktiviteter gjennom sesongen, slik at de som ikke ønsker bilder av seg selv publisert kan gi tilbakemelding om dette. Klubben vil ikke publisere bilder av barn og unge, som ikke selv har godtatt dette. 

•Skryt er bare bra, men negativ eller harselerende kritikk av spillere, lag, gjester, dommere osv. skal ikke forekomme.
•Otra IL tilbyr lagene egne sider på fotball.otrail.no hvis ønskelig, og klubben har egen offisiell side på Facebook. Disse sidene administreres av webansvarlige i klubben. Administrasjonen kan gi andre tilgang til disse kontoene ved behov, men beholder alle fullmakter til å slette eller endre innlegg, og trekke tilbake denne tilgangen.
•Klubbens styre vurderer eventuell påtale ved brudd på disse retningslinjer.


Klubbtøy

Otra fotball sitt klubbtøy bekostes av spiller og kjøpes nå av Intersport/scantrade. Det er foreligger ikke forventning om at spillere i Otra fotball skal kjøpe klubbtøy. Et slikt kjøp skjer på frivillig basis og har ingen betydning for spillers tilhørighet i gruppa. Trenere og andre voksne i klubben skal arbeide mot et kjøpepress. Det oppfordres derimot til utstrakt gjenbruk og salg /donering av brukt fotballutstyr. Fotballstyret sørger for at trenere holdes med nødvendig klubbtøy.

Nyttige linker

Norges Fotballforbund			www.fotball.no/
Agder Fotballkrets			www.fotball.no/Kretser/agder/
Barne- og ungdomsfotball		https://www.fotball.no/barn-og-ungdom/		
Treningsøkta.no			https://no-fotball.s2s.net/home/
Otra IL					www.otrail.no
Fotballforsikring			www.fotballforsikring.no

Politiattest

Alle trenere og ressurspersoner må skaffe og fremlegge gyldig politiattest for klubben. Ta kontakt med klubben for å få fylt ut skjemaet med bekreftelse av behov for attest.
Søkere under 18 år må ha foresattes underskrift og sende inn søknaden manuelt per brev.
Søkere over 18 år kan søke elektronisk. Logg deg inn på https://attest.politi.no med hjelp av MinID, BankID, Buypass eller Commfides.
Mottatt politiattest leveres til klubbadministrasjonen i Otrahallen, enten ved oppmøte eller per post til Otra IL. Postboks 108, 4733 Evje. 

Mer informasjon om politiattestordningen finnes på www.idrett.no/politiattest

Rekrutteringsplan - oppstart av nye lag

Otra fotball har pr dags dato følgende ansvarlige for rekruttering av yngre årsklasser
Rekrutteringsansvarlig: Julianne Hillestad
Sportslig leder: Svein Birkeland

Det er rekrutteringsansvarlig sammen med sportslig leder som står ansvarlig for rekruttering av yngre medlemmer til Otra fotball. Dette gjøres på følgende måte.

Tidlig høst/vinter i første klasse sender klubben ut et skriv til barn og foreldre på skolene i området. Brevet inviterer til et oppstartstrening med de fremtidige spillerne og med foreldrene. Lagledere (og ikke nødvendigvis trenerne) må snarest skaffe en oversikt over spillere tilknyttet laget, og informasjonen skal inneholde:
· navn / fødselsdato / adresse / telefon / epost (begge foreldre/foresatte)

Spillelisten skal deretter sendes til medlemsansvarlig.

Det er sportslig leder som står ansvarlig for det overordnede rekrutteringsarbeidet i Otra fotball, sammen med rekrutteringsansvarlig som rapporterer til styret. Styret skal legge til rette for at trenere og ressurspersoner kan skape et trygt og godt fotballmiljø for sine lag. Det vil både holde på eksisterende spillere, og bidra til at nye og tidligere sluttede spillere finner veien til fotballen. Deler av sportsplan og klubbhåndbok kan være gode hjelpemidler for å lykkes med rekrutteringsarbeidet. Det gjelder spesielt spiller- og trenervett regler, samt organisering av trening, sosiale sammenkomster og hjelp til konflikt- og mobbehåndtering. I arbeidet med rekruttering skal dette vektlegges at begge kjønn og alle aldersgrupper skal ha et likeverdig og forsvarlig tilbud. Videre skal det være ekstra fokus på rekruttering av barn og unge som står i fare for utenforskap. Det kan for eksempel være grupper der språk, funksjonshemming eller økonomi for å nevne noen, kan være en årsak til manglende deltakelse. Til slutt er det sentralt at Otra fotball organiserer aktivitet slik at allsidigheten blir ivaretatt. Otra fotball skal derfor samarbeide med andre idrettsgrupper om treningsplanlegging slik at det er mulig å drive allsidig barneidrett. 

Foreldremøter er en viktig kanal/arena for å få gode støttespillere i arbeidet rundt laget. Foreldremøter bør legges tidlig i sesongen, før påmelding til serie (januar/februar), minimum en gang hvert år. En representant fra fotballstyret bør være til stede på møtet, dette for å informere ytterligere om klubben og eventuelt svare på spørsmål.


Rutiner for varsling, uheldige hendelser, rasisme/mobbing, seksuell trakassering og vold.

Det skal være lav terskel for varsling i klubben

Otra fotball arbeider for at uforutsette negative hendelser oppstår, men om dette skulle skje så har klubben rutiner for å håndtere dette. Ved en uheldig hendelse innad i laget skal lagets trener/foreldrekontakt kontaktes umiddelbart, der en informerer om hva som har skjedd. Lagets trener/foreldrekontakt vurderer deretter om styreleder skal informeres. Styreleder tar da dette videre og vurderer hva klubben gjør med saken.

Konflikter oppstår fra tid til annen også̊ i vår klubb. Det kan være innad i spillergrupper, trenerteam, foreldregrupper, i kampsituasjon, på̊ tvers av årskull, mot andre klubber osv. Derfor er det viktig at vi som klubb løser dette raskest mulig og på̊ en god måte. Ved konflikter innad i lag så er det ønskelig at dette løses i lagene på̊ best mulig måte. Styreleder, sportslig leder, sportslig utvalg og styret er behjelpelig med råd og veiledning etter behov. Styreleder og sportslig leder skal informeres og oppdateres om pågående konflikter.

Otra fotball skal aktivt jobbe med sine medlemmer mot seksuelle overgrep og mobbing, og bruker ulike arrangementer til å spre informasjon og sette dette på̊ dagsorden. I det daglige jobber vi med holdningsskapende arbeid både på̊ treninger, kamper og andre arrangementer. Dette gjelder også arbeidet mot alle former for rasisme, diskriminering og vold. 

Dersom klubbens medlemmer eller involverte rundt lagene opplever eller er vitne til uheldige, negative hendelser oppfordrer vi til å varsle saken. Saken varsles da direkte til styreleder. 

Hva er mobbing?
Mobbing er en negativ handling fra en eller flere, rettet mot en annen.
Denne negative handlingen blir gjentatt, foregår over tid, og kan på
denne måten bli en systematisk krenking.
Det er den som blir mobba som har rett til å definere om en har blitt utsatt for en krenking,
og det er trenere og ledere sitt ansvar å ta denne opplevinga på alvor.
Hvordan skal du som trener/leder forholde deg til mobbing?
• Mobbing kan skje over alt, også i vår klubb, også når du ikke legger merke til det.
• Når du ser eller får vite om mobbing, skal du reagere.
• Du kan ikke være nøytral til mobbing: Om du ikke reagerer når du ser det, så bidrar du til
 mobbingen.
• Si tydelig til utøverne dine at mobbing ikke er akseptert i fotball.
• Utøverne dine skal kjenne seg trygge på at de kan ta opp mobbing med deg som
 trener/leder.
• Trenere og ledere kan også mobbe utøvere og hverandre.
• Diskuter med de andre trenerne og lederne i klubben hvordan dere kan forebygge
 mobbing.
Otra fotball skal ha nulltoleranse for mobbing. Det betyr at du som trener/leder skal reagere med
en gang du ser eller får vite om mobbing. Du har også et ansvar for at mobbing ikke skjer i
klubben uten at du merker det.

Hvordan ta tak i en mobbesituasjon?
Det følgende er en rådgivende mal for hvordan du kan ta opp konkrete tilfeller av mobbing i
Otra fotball.
1. Ta tak i mobbesituasjonen med en gang du blir oppmerksom på den!
2. Snakk med den som er plaget, for å skaffe informasjon og gi støtte. Husk at den som er
 mobbet som regel underdriver.
3. Om det gjelder barn: Snakk med foreldrene til den som er plaget.
4. Snakk med den som mobber. Om det er flere som mobber, snakk med de en om
 gangen. Si i fra at mobbing er uakseptabelt og må stanse straks. Si i fra at du kommer til å ta
 en ny samtale om 2-4 veker, slik at du er tydelig på at dette blir fulgt opp fra din side.
5. Oppfølging. Mobbesituasjonen må følges opp til han stanser helt.
6. Søk råd og hjelp om du kjenner du trenger det. Snakk gjerne med lærere eller rektor på
 skolen utøverne går på.
7. Alle mobbesituasjoner som ikke umiddelbart blir avgjort

(Gjelder for hele Otra IL)


Hva er seksuell trakassering?
Med seksuell trakassering menes uønsket seksuell oppmerksomhet som er
plagsom for den oppmerksomheten rammer.
Med seksuelle overgrep menes å lure eller påtvinge et annet menneske
seksualitet som det ikke ønsker, eller er utviklingsmessig i stand til å gi sitt
samtykke til.
Seksuelle overgrep og seksuell trakassering er totalt uforenlig med idrettens verdier.
Det er nulltoleranse for diskriminering og trakassering uansett kjønn, etnisk bakgrunn,
livssyn, seksuell orientering og funksjonshemming i norsk idrett. Det er et viktig mål å utvikle
toleranse og forståelse og å skape erkjennelse av menneskers likeverd for å unngå
diskriminering, trakassering og hets.
Alle i idretten bør jobbe for å etablere trygge miljøer og en trygg atmosfære for både barn,
unge og voksne.
Voksne må respektere utøvernes personlige rom og aldri overskride grensene for akseptabel
oppførsel.

Følgende retningslinjer gjelder i Otra IL og hele norsk idrett:
1. Behandle alle med respekt, og avstå fra alle former for kommunikasjon, handling
 eller behandling som kan oppleves som krenkende.
2. Unngå berøringer som kan oppleves som uønsket.
3. Unngå alle former for verbal intimitet som kan oppleves som seksuelt ladet.
4. Unngå uttrykk, vitser og meninger som omhandler utøveres kjønn eller seksuell
 orientering på en negativ måte.
5. Tilstrebe å ha begge kjønn representert i støtteapparatet
6. Unngå kontakt med utøvere i private rom uten at det er flere til stede eller det er
 avtalt med foresatte eller idrettsledelsen.
7. Vis respekt for utøverens, trenerens og lederens privatliv.
8. Unngå doble relasjoner. Dersom et gjensidig forhold etableres, bør situasjonen tas
 opp og avklares åpent i miljøet.
9. Ikke tilby noe form for motytelse i den hensikt å forlange eller forvente seksuelle
 tjenester i retur.
10. Gripe inn og varsle dersom man opplever brudd på disse retningslinjene.

(Gjelder for hele Otra IL)


Treningstider

Sportslig leder bestemmer treningstider for alle lag i klubben etter tilgjengelighet. Lagene blir informert i forkant av nye treningstider og blir bedt om å sende inn sine ønsker. Deretter blir ønskene vurdert og treningskalender offentliggjøres. Det er viktig at alle lag som ikke skal benytte seg av treninger melder inn dette til sportslig leder. All henvendelse om banetid må forespørres i forkant - herunder treningskamper eller annen bruk av banen.

Utdanning og kompetanse

Otra fotball vektlegger at alle tillitsvalgte og trenere skal ha en kompetanse tilpasset klubbens behov/målsettinger, og vil i størst mulig grad legge til rette for at kursing kan holdes internt i klubben. Otra fotball dekker kursavgifter og har som målsetting at hovedtrenere (trenere som følger laget tilnærmet hver uke) på alle lag skal gjennomføre NFF grasrottrener del kurs 1- 4. Videre ses det positivt på videre utdanning utover dette der det er formålstjenlig. 

Utstyr og materiale

Fotballstyret iverksetter innkjøp av utstyr og materiale. Lagene har ikke anledning til å foreta innkjøp på klubbens regning. Otra IL ønsker å ta samfunnsansvar og unngå at noen faller utenom på grunn av mangel på utstyr. Derfor ønsker vi å ta imot fullt brukbare fotballsko, leggbeskytter etc. Utstyr kan innleveres til Julianne Hillestad. 
Hvert lag får tildelt nett med fotballer, markeringsvester mv og medisinsk utstyr ved sesongoppstart. Supplering av utstyr skjer ved henvendelse til materialforvalter. Lag som trener på EH- banen kan oppbevare sitt utstyr/materiale på anvist bur i garderobebygget. Lag som trener innendørs eller på andre områder oppbevarer utstyret selv på egnet sted.
I Otra fotball har hvert lag har følgende utstyr
· antall baller minimum = antall spillere + 2.
· Vester, minimum to farger, gjerne 4 på de yngste (7-10) ca. 15 – 20 stk.
· kjegler, små. (ca 20 – 50 stk på en holder)
· Stor bag til kamp.
· medisinskrin (tre isposer, isspray, 2 ruller med sokketape, 2 ruller med hvit skadetape (tape overtråkk), 1 bandasje.


Økonomi

Otra fotball sine hovedinntektsposter er overskudd fra Altifibercup, sponsor- og reklameinntekter, treningsavgifter, offentlige overføringer, gaver og overføringer fra hovedlaget Otra IL. 

Fotballstyret utarbeider forslag til budsjett for å drifte klubbens aktiviteter. De største postene er deltakelse på cuper, dommerutgifter, avgifter til forbund/krets/idrettsetat og utstyr. Hele Otra fotball arbeid drives som dugnad uten kompensasjon for verv. 


Årshjul

Otra fotball har en del faste aktiviteter, samt at vi har lagt inn viktige aktiviteter fra kretsen i et årshjul. Dette er under stadig utvikling og finnes på hjemmesiden: fotball/otrail.no 
 
Sist oppdatert 18. 2. 26. – v/Andreas Engebrethsen

